钦定古今图书集成/方舆汇编/职方典/第1268卷 > 辰州府溪峒苗蛮考二
## 钦定古今图书集成/方舆汇编/职方典/第1268卷 > 辰州府溪峒苗蛮考二

宋

太祖乾德元年，辰、锦、叙等州归顺。

按《宋史太祖本纪》云云，按《西南溪峒诸蛮传》：“西南溪峒诸蛮皆盘瓠种，唐虞为要服。周世其众弥盛，宣王命方叔伐之，楚庄既霸，遂服于楚。秦昭使白起伐楚，略取蛮夷，置黔中郡，汉改为武陵。后汉建武中，大为寇掠，遣伏波将军马援等至临沅击破之，渠帅饥困乞降。历晋、宋、齐、梁、陈，或叛或服。” 隋置辰州，唐置锦州、溪州、巫州、叙州皆其地。唐季乱，蛮酋分据其地，自署为刺史。晋天福中，马希范承袭父业，据有湖南。时蛮猺保聚，依山阻江，殆十馀万。至周行逢时，数出寇边，逼辰、永二州，杀掠民畜无宁岁。太祖既下荆湖，思得通蛮情习险厄，勇智可任者，以镇抚之。有辰州猺人秦再雄者，长七尺，武健多谋。在行逢“时，屡以战斗立功，蛮党伏之。太祖召至阙下，察其可用，擢辰州刺史，官其子为殿直，赐予甚厚，仍使自辟吏属，予一州租赋。再雄感恩，誓死报效。至州日，训练土兵，得三千人，皆能被甲渡河，历山飞堑，捷如猿猱。又选亲校二十人，分使诸蛮，以传朝廷怀来之意，莫不从风而靡” ，各得降表以闻。太祖大喜，复召至阙，面加奖激，改辰州团练使，又以其门客王允成为辰州推官。再雄尽瘁边圉，五州连袤数千里，不增一兵，不费帑庾，终太祖世，边境无患。又有溪州刺史彭士悊等，以溪、锦、奖州归马氏，立铜柱为界。建隆四年，知溪州彭允林、前溪州刺史田洪赟等列状归顺，诏以允林为溪州刺史，洪赟为万州刺史。允林卒，以其子师皎代为刺史。四月，水斗都虞候林抱义上辰、《叙二州图》。

二年，溪、叙等州民叛，牛允谕平之。

按《本纪》不载　。按本传：乾德二年四月，溪、叙、奖等州民相攻劫，遣殿直牛允赍诏谕之，乃定。三年，珍州刺史田景迁内附。

按《本纪》云云　按本传：三年七月，珍州刺史田景迁内附，五溪团练使、洽州刺史田处崇上言，“湖南节度马希范建叙州潭阳县为懿州，署臣叔父万盈为刺史。希范卒，其弟希萼袭位，改为洽州，愿复旧名。” 诏从其请。十二月，诏溪州宜充五溪团练使，刻印以赐之。

四年南州进铜鼓内附。《下溪州》来贡。

按《本纪》不载　。按《本传》：“四年，南州进铜鼓内附。下溪州刺史田思迁亦以铜鼓、虎皮、麝脐来贡。” 五年冬，置溪峒酋豪于内地。

按《本纪》不载　。按本传：五年冬，“以溪州团练使彭允足为濮州牢城都指挥使，溪州义军都指挥使彭允贤为卫州牢城都指挥使，珍州录事参军田思晓为博州牢城都指挥使。” 允足等溪峒酋豪据山险，持两端，故因其入朝而置之内地。

开宝元年，刺史田景迁乞以珍州改为“高州” ，从之。

按《本纪》不载　。按本传，开宝元年，珍州刺史田景迁言，“本州连岁灾沴，乞改为高州” ，从之。八年，以田景迁子田彦伊为刺史。

按《本纪》不载　。按《本传》，“八年，景迁卒，其子衙内都指挥使彦伊来请命，即以为刺史。”

九年奖州刺史田处达以丹砂石英来贡按《本纪》不载　按《本传》云云。

太宗太平兴国二年，田汉琼以其属来贡，诏并加检校官奖之。

按《本纪》不载　。按本传：“太平兴国二年，懿州刺史、五溪都团练使田汉琼以其子弟女夫、大将、五溪统军都指挥使田汉度而下十二人来贡，诏并加检校官以奖之。”

三年夷州蛮任朗政等来贡。

按：《本纪》及《本传》同。

七年。诏不得移马氏所铸铜柱。并禁州易刺史按《本纪》。不载　按本传。七年。诏辰州不得移部。

内马氏所铸铜柱。溪州刺史彭允殊上言，“刺史旧三年则为州所易，望朝廷禁止。” 赐敕书安抚之。

八年，溪、锦、叙、富四州蛮来附。

按《本纪》云云　按本传：八年，锦、溪、叙、富四州蛮相率诣辰州言，愿比内郡输租税。诏长吏察其谣俗情伪，并按视山川地形，图书来上，卒不许。懿州刺史田汉琼、锦州刺史田汉希上言，愿两易其地。诏从之。又以知叙州舒德郛为刺史。雍熙元年，诏释溪峒夷獠铜禁。

按《本纪》不载　。按本传，雍熙元年，黔南言，溪峒夷獠疾病，击铜鼓沙锣以祀神鬼。诏释其铜禁。淳化二年，以鹤州刺史向通汉为富州刺史按《本纪》不载　。按本传，淳化二年，知晃州田汉权言，“本管砂井步夷人粟忠获古晃州印一钮来献，因请命以汉权为晃州刺史，又以五溪诸州统军、鹤州刺史向通汉为富州刺史。” 从其请也。是年，荆湖转运使言：“富州向万通杀皮师胜父子七人，取五藏及首以祀魔鬼。” 朝廷以其远俗，令勿问。

三年晃州刺史田《汉权》《锦州》刺史田保全遣使来贡。

按《本纪》不载　。按《本传》云云。

五年，奖晃、叙、懿、元、锦、费、福等州皆来贡。

按《本纪》不载　。按本传：“五年，以舒德郛言为元州刺史。奖、晃、叙、懿、元、锦、费、福等州皆来贡，上亲视器币以赐之。”

至道元年，高州、溪州并来贡。

按《本纪》不载　。按《本传》云云。

二年。诏加向通汉检校司徒，进封河内郡侯按《本纪》不载　按本传：至道二年，上亲祀南郊。富州刺史向通汉上言：“圣人郊祀，恩浃天壤。况五溪诸州连接十洞。控西南夷戎之地。惟臣州自昔至今，为辰州墙壁障护。辰州五邑，王民安居。臣虽僻处遐荒，洗心事上。伏望陛下察臣勤王之诚，因兹郊礼，特加真命。” 诏加通汉“检校司徒，进封河内郡侯。”

三年六月戊戌，黔州言蛮寇盐井，巡检使王惟节战死。

按《本纪》云云　。按《本传》不载。

真宗咸平元年，向通汉请定租赋，弗许，赐“向通展” 印。

按《本纪》不载　。按本传：“咸平元年，向通汉又言请定租赋，真宗以荒服不征，弗之许。其年，古州刺史向通展以芙蓉、朱砂二器、马十匹、水银千两来献，诏有司铸印以赐通展。”

二年，以彭允殊侄《文勇》为刺史。

按《本纪》不载　。按本传，“二年，以下溪州刺史彭允殊为右千牛卫将军致仕，以其侄文勇为刺史。”

三年。高州刺史田彦伊遣子贡方物。及输兵器按《本纪》及《本传》同。

四年，其酋《向君猛》又遣弟《君泰》来朝。《上溪州》刺史《彭文庆》来贡水银、黄蜡。

按《本纪》不载　。按《本传》云云。

五年七月诏许高州蛮田彦伊子承宝等入朝赐器帛冠带。

按《本纪》云云　按本传：五年正月，天赐州蛮向永丰等二十九人来朝，夔州路转运使丁谓言：溪蛮入粟，实缘边砦栅，顿息施、万诸州馈饷之弊。臣观自昔和戎安边，未有境外转粮给我戍兵者。先是，蛮人数扰，上召问巡检使侯廷赏，廷赏曰：“蛮无他求，唯欲盐尔。” 上曰：“此常人所欲，何不与之。” 乃诏谕丁谓，谓即传告陬落郡，蛮感悦，因相与盟约，不为寇掠，负约者众杀之。且曰：“天子济我以食盐，我愿输与兵食。” 自是边谷有三年之积。七月，高州刺史田彦伊子承宝等百二十二人来朝，赐巾服器币，以承宝为山河使、九溪十峒抚谕都监。

六年四月，发兵擒生蛮，因置尖《木砦》施州界以御之。

按《本纪》不载　。按本传：六年四月，丁谓等言，“高州义军务头角田承进等擒生蛮六百六十馀人，夺所略汉口四百馀人。” 初，益州军乱，议者恐缘江下峡，乃集施、黔、高溪蛮豪子弟捍御群蛮，因熟汉路，寇略而归。谓等至，即召与盟，令还汉口。既而有生蛮违约，谓遣承进率众及发州兵擒获之，焚其室庐，皆震慑伏罪。谓乃置尖木砦施州界以控扼之，自是寇掠始息，边溪峒田民得耕种。七月，南高州义军指挥使田彦强、防虞指挥使田承海来贡。施州叛蛮谭仲通等三十

馀人来归

景德元年，高州五姓义军指挥使田文鄯来贡按《本纪》不载　按本传：“元年，高州五姓义军指挥使田文鄯来贡。富州刺史向通汉遣使潭州营佛事，以报朝廷存恤之惠。”

二年，夔州路降蛮自署职名请命，不许。辰州蛮故下溪刺史彭儒猛击走之。

按《本纪》不载　。按本传：二年，夔州路降蛮首领皆自署职名，请因而命之。上不许，第令次补牙校。是岁辰州诸蛮攻下溪州，为其刺史彭儒猛击走之，擒酋首以献。诏赐儒猛锦袍、银带。儒猛自陈母老，愿被恩典，诏特加邑封。十二月，荆湖北路言，“溪峒团练使彭文绾送还先陷汉口五十人。” 诏授文绾检校太子宾客，知中彭州。其年，懿州刺史田汉希卒，以其子汉能为刺史。三年，高溪州风琶溪峒诸蛮酋来贡。

按《本纪》云云　按本传：“三年，高州新附蛮酋八十九人来贡，五溪都防御使向通汉表求追赠父母，从之。溪州刺史彭文庆率溪峒群蛮来朝。” 又高州诸名豪百馀人入贡。

四年以高州刺史田彦伊子承宝为宁武郎将按《本纪》不载　按本传。四年五月，以高州刺史田彦伊子承宝为宁武郎将。高州土军都指挥使田思钦为安化郎将。其年宜州军乱。朝廷恐宜融溪峒因缘侵扰。因降诏“约勒首领皆奉诏部分种族。无敢辄动。”

大中祥符元年乙巳，黔州言“磨嵯洛浦蛮首领龚行满等率族二千三百人内附。”

按《本纪》云云　按本传：大中祥符元年，夔州路言五团蛮啸聚，谋劫高州，欲令暗利砦援之。上以蛮夷自相攻，不许发兵。三月，知沅州舒君强、知吉州向光普并加银青光禄大夫、检校太子宾客。八月，黔州言磨嵯洛浦蛮首领龚行满等率族二千三百人归顺。十月，溪峒诸蛮献方物于泰山。

三年，澧州言“慈利县蛮相仇，劫知州刘仁霸，请率兵定之。”

按《本纪》不载　。按本传：三年，澧州言“慈利县蛮相仇劫，知州刘仁霸，请率兵定之。上恐深入蛮境，使其疑惧，止令仁霸宣谕诏旨，遂皆感服。” 四年，安远、顺南、永宁、浊水州蛮酋田承晓等三百七十三人来贡。

按《本纪》不载　。按《本传》云云。

五年溪峒蛮来贡

按《本纪》云云　按本传：五年，诏：“昨许溪峒蛮夷归，先劫汉口及五十人者，特署职名，仍听来贡，如闻缘此要利，辄掠边民充数，所在切辨察之。” 其年，夔蛮千五百人乞朝贡，上虑其劳费，不许。又诏施州溪蛮朔望犒以酒肴。闰十月，五溪蛮向贵升及磨嵯洛浦蛮来贡。

六年，夔州蛮来贡。辰州溪峒都指挥使魏进武率猺来寇。

按《本纪》不载　。按本传：“六年，夔州蛮彭延暹、龚才晃等来贡，辰州溪峒指挥使魏进武率山猺数百人，数寇城砦，朝廷不欲发兵穷讨，乃降诏招谕。”

七年，魏进武诣吏请罪，署为“三班借职，监房州税，仍赐装钱。”

按《本纪》不载　。按《本传》云云。

八年，诏“中彭州彭文绾岁赐锦袍。”

按《本纪》不载　。按《本传》云云。

天禧元年，溪州蛮寇扰，遣兵讨之。

按《本纪》不载　。按《本传》云云。

二年闰月，辰州讨下溪州蛮，斩首六十馀级，降千馀人。五月，释下溪州蛮彭儒猛罪。八月，下溪州彭儒猛纳所掠汉生口、器甲等，诏赐袍带按《本纪》云云　按本传：天禧元年，溪州蛮寇扰，遣兵讨之。二年，辰州都巡检使李守元率兵人白雾团，擒蛮寇十五人，斩首百级，降其酋二百馀人。知辰州钱绛等入下溪州，破砦栅，斩蛮六十馀人，降老幼千馀。刺史彭儒猛亡入山林，执其子仕汉等赴阙。诏高州蛮捕儒猛来献者，厚加赏典。其年，儒猛因顺州蛮田彦晏上状本路，自诉求归，转运使以闻，上哀怜之，特许释罪。儒猛乃奉上所略民口、器甲，诏辰州通判刘中象召至明滩，与歃血要盟遣之。诏以仕汉为殿直，儒霸、儒聪为借职，赐冠带、缗帛。富州刺史向通汉率所部来朝，贡名马、丹砂、银装剑槊、兜鍪、彩牌等物。诏赐袭衣、金带、鞍勒马，并其子光泽以下器币有差，特许通汉五日一朝。逾月，《通汉》上

校太傅、本州防御使。还赐疆土，署其子光泽等三班职名。通汉再表欲留京师，不允。乃为光泽等求内地监临，及言“岁赐衣，愿使者至本任。” 并从之。既辞，又赐以袭衣、金带。

三年十二月丙戌，富州蛮酋向光泽表纳土，诏却之。

按《本纪》云云　按本传。三年，通汉卒。以其子光宪知州事。其后光泽不为亲族所容，上表纳土。上察其意不许。

四年，古州向光普营僧斋以祝圣寿。

按《本纪》不载　。按本传：四年，知古州向光普遣使鼎州，营僧斋以祝圣寿。初，北江蛮酋最大者曰彭氏，世有溪州，州有三，曰上、中、下溪，又有龙赐、天赐、忠顺、保静、感化、永顺州六懿、安远、新给、富、来、宁、南顺、高州十一，总二十州，皆置刺史，而以下溪州刺史兼都誓主，十九州皆隶焉，谓之“誓下州。将承袭，都誓主率群酋合” 议，“子孙若弟侄亲党之当立者，具州名移辰州为保证，申钤辖司以闻。” 乃赐敕告印符，受命者隔江北望拜谢。州有押案副使及校吏，听自补置。彭氏自允殊文勇儒猛，相继为下溪州刺史，至仕汉为殿直，留西京，后辄遁归。

乾兴　年，顺州蛮田彦晏率其党田承恩寇施州。

按《本纪》不载　按本传，诸蛮自乾兴以来，或叛或服，其类不一，各以岁月次之。乾兴初，顺州蛮田彦晏率其党田承恩寇施州暗利砦，纵火而去，夔州发兵击之，俘获甚众。彦晏在真宗朝为归德将军、检校太子宾客、和顺州。承恩者，知保顺州田彦晓子也。明年，彦晏款边上誓状，愿还所掠金帛、器械，且输粟二千石自赎。诏拒其粟，舍其所负金帛，第令归掠去户口。仍加彦晏宁远将军，检校工部尚书，承恩检校国子祭酒兼监察御史，皆知州如故。后又有田忠显者，与其党百九人入贡。

仁宗天圣二年。向光普请名佛寺。岁度僧一人。许之。

按《本纪》不载　按《西南诸蛮传》：天圣二年，知古州向光普自言尝刱佛寺，请名“报国，岁度僧一人，许之。”

三年彭儒猛攻杀彭《文绾》其子儒索率其党九十二人来归。

按《本纪》不载　。按本传，天圣初，以状白辰州，自言父老兄亡，潜归本道，愿放还家属。诏徙其家京师，舍以官第。未几，儒猛言仕汉逃归，诱群蛮为乱，遣别子仕端等杀之。朝廷嘉其忠，降诏奖谕。时儒猛为检校尚书右仆射，特迁左仆射。又以仕端为检校国子祭酒，知溶州，加赐盐三百觔、彩三十匹。彭氏有文绾者，知中《彭州》，即《忠顺州》也。三年，《儒猛》攻杀文绾，其子《儒索》率其党九十二人来归，补《儒索》复州都知兵马使，馀官为禀给。

四年，诏“施州溪峒首领三年一至京师。”

按《本纪》云云　按本传：四年，归顺等州蛮田思钦等以方物来献，时来者三百一人，而夔州路转运使不先以闻，诏劾之。既而又诏“安远、天赐、保、顺、南顺等州蛮贡京师，道里辽远而离寒暑之苦，其听以贡物留施州，所赐就给之。愿入贡者十人，听三二人至阙下，首领听三年一至。” 五年，彭仕端以名马来献。

按《本纪》不载　。按本传：“五年，儒猛死，仕端以名马来献，诏还其马，命知下溪州，赐以袍带。” 七年，下溪州、黔州蛮来贡。

按《本纪》云云　按本传：七年，黔州蛮、舒延蛮、绣州蛮向光绪皆来贡。

九年，施州属蛮覃彦绾等寇永宁砦。

按《本纪》不载　。按《本传》云云。

景祐　年，澧州属蛮入寇。

按《本纪》不载　。按本传：景祐中，澧州属蛮五百馀人入寇，时州将崔承祐畏避不以闻，为荆湖钤辖司所奏，诏劾罢之。

宝元二年上以张昭懿招辑有功进一官按《本纪》不载　按本传：“宝元二年，辰州狤獠三千馀人款附，以州将张昭懿招辑有功进一官。” 庆历三年，桂阳峒蛮寇边，湖南提刑募兵讨平之。冬十二月复寇。

按《本纪》云云　，按《西南峒蛮传》：庆历三年，桂阳监蛮猺内寇，诏发兵捕击之。蛮猺者，居山谷间，其山自衡州常宁县属于桂阳郴、连、贺、韶四州，环纡千馀里，蛮居其中，不事赋役，谓之猺人。初有吉州巫黄捉鬼与其兄弟数人皆习蛮法，往

来，常宁出入溪峒，诱蛮众数百人盗贩盐，杀官军，逃匿峒中，既招出而杀之，又徙山下民他处。至是，其党遂合五千人出桂阳蓝山县华阴峒，害巡检李延祚、潭州都监张克明。事闻，擢杨畋提点刑狱，督清理事，久之不克，遂诏湖南转运使郭辅之等招抚之。始，于湖南置安抚司，蛮所至杀掠居民，纵火劫财物，被害“者甚众。” 诏被害者并入山捕蛮，土兵蠲复有差。初，发兵捕蛮，至或误杀良民，仁宗命访之，口给绢五疋，仍拊其家。时蛮势方炽，又遣殿中侍御史王丝、三司度支副使徐的经制，降敕书，委知潭州刘沆招谕，能自归者第录以官。沆大发兵临之，以敕书从事，降二千馀人，使散居所部。录其首领邓文志、黄文晟、黄士元皆为三班奉职，又以内殿承制亓赟崇班。胡元尝在石碍峒捕杀有劳，进赟庄宅副使，元礼宾副使，时四年冬也。按《杨畋传》：“畋字乐道，保静军节度使重勋之曾孙。进士及第，授秘书省校书郎，并州录事参军，再迁大理寺丞，知岳州。庆历三年，湖南猺人唐和等劫掠州县，擢殿中丞，提” 点本路刑狱，专治盗贼事。乃募才勇，深入峒讨击。然南方久不识兵，士卒多畏慑。及战孤桨峒，前军衄，大兵悉溃，畋踣岩下，藉浅草得不死，卒厉众平六峒，以功迁太常博士。未几，坐部将胡元战死，降知太平州。岁馀，贼益肆，帝遣御史按视，还言：“畋尝战山下，人乐为用，今欲殄贼，非畋不可。” 乃授东染院使、荆湖南路兵马钤辖。贼闻畋至，皆恐畏，逾岭南遁。又诏往韶、连等州招安之，乃约贼使出峒，授田为民，而转运使欲授以官与赀，纳质使还。畋曰：“贼剽攻湖、广七年，所杀不可胜计，今使饱赀粮，据峒穴，其势不久必复乱。” 明年春，贼果复出阳山，畋即领众出岭外，涉夏秋，凡十五战，贼溃，畋感瘴疾归蛮平愿还旧官。

四年，以罪绝彭师宝贡。

按《本纪》不载　。按本传：“明道初，仕端死，复命仕羲为刺史，累迁检校尚书右仆射。” 自允殊至仕羲，五世矣。仕羲有子师宝，景祐中知忠顺州。庆历四年，以罪绝其奉贡。盖自咸平以来，始听二十州纳贡，岁有常赐，蛮人以为利，有罪则绝之。其后师宝数自诉，请知上溪州。

五年三月癸丑，桂阳监言“唐和等复内寇。” 是岁，施州溪峒蛮、西南夷龙以特来贡。

按《本纪》云云　按本传：五年二月，馀党唐和等复内寇，乃诏湖南安抚、转运、提点刑狱便宜从事，又特赐官兵土丁钱有差。于是沆檄杨畋等八路入讨，覆荡桃油平能、家源等，皆其巢穴，捕斩首级甚众。诏官兵有功者九百馀人，第迁一资，录，其应募讨击者，道州进士十四人并官之。然唐和等犹未平。又诏：“如闻贼党欲降，其罢出兵逃匿者，谕使归复州县，拊存之。” 是冬，蛮复入寇，与胡元及右侍禁郭正、赵鼎、殿侍王孝先战于华阴峒隘口，元等死之，刘沆、杨畋皆坐黜。以刘夔代沆为安抚使。夔言：“唐和等既败官军，杀将吏，聚，众益自疑，恐寖为边患。愿以诏书招安，就补溪峒首领。” 诏可。是时，湖湘骚动，兵不得息。庆历六年。诏发兵讨猺贼。

按《本纪》云云　按本传：六年夏，仁宗顾谓辅臣曰：“官军久戍南方，夏秋之交，瘴疠为虐，其令太医定方和药，遣使给之。” 自是继赐缗钱。未几，夔言败唐和于银江源。转运使周沆亦言，指挥辛景贤招降贼党五十六户、二百五十九人，录其首领，戒所部拊存之。先是，命三司户部判官崔峄为体量安抚，往议讨除、招安二策。既而知桂阳监宋守信奏：“唐和啸聚千馀众为盗，五六年卒未能克者，朝廷不许穷讨故也。今衡州监酒黄士元颇习溪峒事，愿得敢战士二千，引路土兵二百，优给金帛，使之逐捕，必得然后已。并敕开赟等合力以进，彼既势穷，必将款附。” 诏用其策，于是大发兵讨之。其众果惧，遁入郴州黄莽山，由赵峒转寇英、韶州，依山自保。是冬，帝闵士卒暴露，复谕执政密戒主帅安恤。

庆历七年五月，补降猺唐和等为峒主。

按《本纪》云云　按本传：“七年，唐和遣其子执要领诣官，自言愿贷粮米，居所保峒中。” 时杨畋复为湖南钤辖，诏趋连韶州山下，与广南东、西转运使共告谕之，使以兵械上官，质其亲属。诏补唐和、盘知谅、房承映、承泰、文运等五人为峒主，授银青光禄大夫、检校国子祭酒兼监察御史、武骑尉。知谅等盖唐和党也，至冬，其众悉降。皇祐二年复蛮人朝贡如故。

按：《本纪》不载　。按本传，皇祐二年始从师宝请。

朝贡如故。既而师宝妻为仕羲取去，师宝忿恚。五年，邵州蛮舒光银愿置《中胜州》于峒中，上可之。

按《本纪》不载　按本传：皇祐五年，邵州蛮舒光银因湖南安抚司自陈捍御之劳，愿于峒中置中胜州，诏可。

至和二年，下溪州蛮彭仕羲内寇，诏湖北路发兵补之。是岁，龙赐州彭师党以其族来归按《本纪》云云　按本传：至和二年，师宝与其子知龙赐州师党举旌趋辰州，告其父之恶，且言仕羲尝杀誓下十三州将，夺其符印，并有其地，贡奉赐予悉专之，自号如意大王，补置官属，将起为乱。于是知辰州宋守信与通判贾师熊、转运使李肃之合议，率兵数千，深入讨伐，以师宝为乡导。兵至而仕羲遁入他峒，不可得，俘其孥及桐柱，而官军战死者十六七，守信等皆坐贬。自是蛮獠数入寇钞，边吏不能制。朝廷姑欲无事，间遣吏谕旨，许以改过自归，裁损五七州贡奉岁赐。初辄不听，后遣三司副使李参、文思副使窦卿舜、侍御史朱处约、转运使王绰经制，大出兵临之，且驰檄招谕。而仕羲乃陈“本无反状，其僭称号、补官属，特远人不知中国礼义而然。守信等轻信师宝之谮，擅伐无辜，愿以二十州旧地复贡奉内属。” 朝廷又遣殿中丞雷简夫往视之。

嘉祐二年，澧州罗城峒蛮内寇，发兵击走之按《本纪》与本传同。

三年八月，彭仕羲率众降。

按《本纪》云云　。按本传：嘉祐三年，仕羲乃归所掠兵丁五十一人，械甲千八百九事，率蛮众七百饮血就降，辰州亦还其孥及铜柱。时师宝己死，遣师党归知龙赐州，戒勿杀。自是仕羲岁奉职贡。然黠骜数盗边，即辰州界白马崖下喏溪聚众据守。朝廷数招谕，令归侵地，不听。

四年。以施州蛮向永胜所领州。为安定州按《本纪》。不载　按本传云云。

五年，以邵州蛮杨光倩知徽州。

按：《本纪》不载　。按本传：嘉祐五年，以邵州蛮杨光倩知徽州。光倩，通汉之子也。通汉，庆历初尝入贡，既死，光倩袭之。旧制，溪峒知州卒，承袭者许进奉行州事，抚遏蛮人，及五年，安抚司为奏给敕告。至是，光倩行州事七年，无他过，故命之。神宗熙宁三年，下溪州蛮来附。

按《本纪》云云　按本传：熙宁三年，仕羲为其子师彩所弑，师彩专为暴虐，其兄师晏攻杀之，并诛其党，纳誓表于朝井上。仕羲平生鞍马、器服仍归喏溪地，乃命师晏袭州事。

五年，彭师晏复以马皮、白峒地来献。

按《本纪》不载　。按《本传》：“五年，复以马皮、白峒地来献，诏进为下溪州刺史，赐母妻封邑。章惇经制南北江，湖北提点刑狱李平招纳师晏，誓下州峒蛮张景谓、彭德儒、向永胜、覃文猛、覃彦霸各以其地归版籍。师晏遂降。” 诏修筑下溪州城，并置砦于茶滩南岸，赐新城名“会溪” ，新砦名“黔安” ，戍以兵隶辰州，出租赋如汉民。遣师晏诣阙，授礼宾副使、京东州都监，官其下六十有四人。元丰八年言辰州江外生蛮愿内附。诏不许按《本纪》不载　按本传：八年，湖北转运使言“辰州江外生蛮覃仕稳等愿内附。” 诏不许招纳。其后彭仕诚者复为都誓主。

哲宗元祐三年，罗家蛮来寇，诏召彭仕诚等至辰州约敕之。

按《本纪》云云　。按本传：元祐三年，罗家蛮寇钞，诏召仕诚及都头覃文懿等至辰州约敕之。是年，知誓下保顺州彭儒武、知永顺州彭儒同、知谓州彭思聪、知龙赐州彭允宗、知蓝州彭士明、知吉州彭儒崇，各同其州。押案副使进奉与龙节及冬至、正旦溪布有差。

元祐　年，诏废五溪诸郡县。

按《本纪》不载　。按《西南溪峒诸蛮传》：“初，熙宁中，天子方用兵以威四夷，湖北提点刑狱赵鼎言峡州峒首刻剥亡度，蛮众愿内属。辰州布衣张翘亦上书言南北江利害” ，遂以章惇察访湖北经制蛮事。而南江之舒氏、北江之彭氏、梅山之苏氏、诚州之杨氏相继纳土，刱立城砦，使比内地为王民。北江彭氏，已见前。南江诸蛮自辰州达于长沙、邵阳，各有溪峒：曰叙、曰峡、曰中胜、曰元，则舒氏居之；曰奖、曰锦、曰懿、曰晃，则田氏居之；曰富、曰鹤、曰保顺、曰天赐、曰古，则向氏居之。舒氏则德郛、德言、君疆、光银，田氏则处达、汉琼、汉希、汉能、汉权、保金；向氏则通、汉、光、普行、猛、永。

丰、永晤皆受朝命。自治平末，光银入贡。故事，南江诸蛮亦隶辰州，贡进则给以驿券，光银援以为请，诏以券九道给之。其后有峡州舒光秀者，以刻剥其众，不附。张翘言：“南江诸蛮虽有十六州之地，惟富、峡、叙仅有千户，馀不满百。土广无兵，加以荐饥，近向永晤与绣、鹤、叙诸州蛮自相仇杀，众苦之，咸思归化。愿先招富、峡二州，俾纳土，则馀州自归，并及彭师晏之孱弱，皆可郡县。” 诏下知辰州刘策商度，策请如翘言。熙宁五年，乃遣章惇察访。未几，策卒，乃以东作坊使石鉴为湖北钤辖兼知辰州，且助惇经制。明年，富州向永晤献先朝所赐剑及印来归，继而光银、光秀等亦降。独田氏有元猛者，颇桀骜难制，异时数侵夺舒、向二族地，惇遣左侍禁李资将轻兵往招谕。资，辰州流人，曩与张翘同献策者也，褊宕无谋，亵慢夷獠，遂为懿、洽州蛮所杀。惇进兵破懿州，南江州峒悉平，遂置沅州，以懿州新城为治所，寻又置诚州。元祐初，傅尧俞、王岩叟言：“沅、诚州刱建以来，设官屯兵，布列砦县，募役人，调戍兵，费钜万，公私骚然，荆、湖两路为之空竭。又自广西融州刱开道路，达诚州，增置浔江等堡，其地无所有。湖广移赋以给一方，民不安业，愿斟酌废置。” 朝廷以沅州建置至是十五年，蛮情安习已久，但废诚州为渠阳军，而沅州至今为郡。元祐初，诸蛮复叛，朝廷方务休息，痛惩邀功生事。广西张整、融州温嵩坐擅杀蛮人，皆寘之罪。诏谕湖南北及广西路曰：“国家疆理四海，务在柔远。顷湖、广诸蛮近汉者无所统壹，因其请吏量置城邑以抚治之。边臣邀功献议，刱通融州道路，侵逼峒穴，致生疑惧。朝廷知其无用，旋即废罢。边吏失于抚遏，遂尔扇摇。其叛酋杨晟台等，并免追讨，诸路所开道路刱置堡砦并” 废。自后五溪郡县弃而不问。

徽宗崇宁　年，辰州覃都、《管骂》等各愿纳土输贡。

按《本纪》不载　。按《西南诸峒蛮传》，“崇宁以来，开边拓土之议复炽，于是安化上三州及思广洞蒙光明、乐安峒程大法都丹团黄光明、靖州西道杨再立、辰州覃都管骂等，各愿纳土输贡赋。又令广西招纳左右江四百五十馀峒。”

宣和　年，诏复废五溪所置郡县。

按《本纪》不载　按本传：宣和中，议者以为招致熟羌，接武请吏，竭金帛缯絮以啖其欲，捐高爵厚奉以侈其心，开辟荒芜，草刱城邑，张皇事势，侥幸恩赏，入版图者存虚名，充府库者亡实利，不毛之地，既不可耕，狼子野心，顽冥莫革。建筑之后，西南夷獠交寇，而溪峒子蛮亦复跳梁，士卒死于干戈，官吏没于王事，肝脑“涂地，往往有之。以此知纳土之议，非徒无益，而又害之所由生也。莫若俾帅臣、监司条具建筑以来财用出入之数，商较利病，可省者省，可并者并，减戍兵漕运，而夷狄可抚，边鄙可亡患矣。” 乃诏悉废所置初部。

高宗绍兴三年甲戌，禁掠卖生口入蛮夷嵠峒及以铜钱出中国。

按《本纪》云云　按《西南嵠峒诸蛮传》，绍兴三年，臣僚言，“武冈军嵠峒旧尝集人户为义保，盖其风土习俗、服食器械悉同猺人，故可为疆场捍蔽。虽曰籍之于官，然亦未尝远戍。靖康间，调之以勤王。其后湖南盗起，征敛百出，义保无复旧制，困苦不胜。乃举其世业，客依蛮峒，听其繇役，州县犹验旧籍催科，胥隶及门，则挈家远徙，官失其税，蛮獠日强。兼武冈所属三县，悉为猺人所有，远戍之实已无，而乡户弩手之名尚在，岁取其直，人户咨怨。乞择本路监司详议以闻。” 诏从之。

四年，辰州言“保、静等州夷人欲入贡。”

按《本纪》云云　按本传：四年，辰州言，归明、保静、南渭、永顺三州彭儒武等久欲奉表入贡。诏以道路未通，俾荆湖北帅司慰谕，免赴阙，遣人持表及方物赴行在，仍优赐以答之。九月，诏荆湖南北路溪峒头目、土人及主管年满人各给恩赐，俾各路帅司会计核实以闻。

六年十二月己未命辰、澧、靖、沅等州“以闲田募弓弩手三千五百人为额。”

按《本纪》云云　按本传：六年，知鼎州张觷言：“鼎、澧、辰沅靖州与溪峒接壤，祖宗时尝置弓弩手，得其死力，比缘多故，遂皆废阙，万一蛮夷生变，将谁与捍御今虽各出良田，募人以补其额，率皆豪强，遣僮奴窜名籍中，乘时射利，无益公家，所宜汰去。则募溪峒司兵得三百人，俾加习练。”

“足为守御，给田，募人开垦，以供军储。” 诏荆湖北路帅司相度以闻。帅司言：“营田四州旧置弓弩手九千一百一十人，练习武事，散居边境，镇抚蛮夷，平居则事耕作，缓急以备战守，深为利便。靖康初，调发应援河东全军陷没。今辰、沅、澧、靖等州乏兵防守，窃虑蛮夷生变叵测，若将四州弓弩手减元额，定为三千五百人，辰州置千人，沅州置千五百人，澧州、靖州各置五百人。分处要害，量给土田，训练以时，耕战合度，庶可备御。以所馀闲田募人耕作，岁收其租，其馀边防财赋，两得其便，可为经久之计。” 诏从之。

七年。诏向思胜等五人各转两资。九月诏溪峒头领子孙有应袭及主管年满者。俱给恩赐按《本纪》不载　按本传：六年六月张觷言，“湖外自靖康以来。盗贼盘踞。锺相、杨太山、雷德进等相继叛。澧州所属尤甚。独慈利县向思胜等五人。素号溪峒。归明誓掌防拓。卒能保境息民。使德进贼党无所剽掠。思胜后竟杀德进，会官军招抚刘智等，而彭永健、彭永政、彭永全、彭永胜及思胜共献粮助官军，招复诸山四十馀栅，宣力效忠功居多，宜加恩赏。” 诏思胜等五人各转两资。九月，诏：“荆湖、广南路溪峒头首、土人内，有子孙应袭职名、差遣及主管年满合给恩赐之数，俾帅司取会，核实以闻。”

九年，宜章峒民作乱，诏发大兵讨之。

《接本纪》云云　按本传：九年，宜章峒民骆科作乱，寇郴道，连桂阳诸州县，诏发大兵往讨之，获骆科馀党欧幼四等复叛，据蓝山，寇平阳县，遣江西兵马都监程师回讨平之。

十年，琴州溪峒杨进颙等归人户疆土及所造兵器、金炉、酒杯各一。

按《本纪》不载　。按本传：“十年，承信郎琴州溪峒杨进颙等率族属归生界五百馀户、疆土三百馀里，献累世所造兵器及金炉、酒杯各一，求入觐。” 诏本路帅司敦遣以行。

十二年，诏以“施州南砦路夷人向再健袭父思迁充银青光禄大夫、检校国子祭酒、兼监察御史、武骑尉、知懿州事。”

按《本纪》不载　。按《本传》云云。

十四年，杨进京率其族备方物来贡。

按《本纪》不载　按本传：十四年十月，湖南安抚使刘昉奏：“武冈军猺人有父子相杀者，宜出兵助其父，俾还省地。” 上以问辅臣秦桧，桧曰：“恐轻举生事。” 帝曰：“恩威不可偏废，可怀则示之以恩，否则威之，不侵省地则已，或有所侵，奈何不举，俾知所畏哉！” 十二月，成忠郎、充武冈军绥宁县管界都巡检兼溪峒首领杨进京率其族三百人，备黄金、朱砂、方物求入贡，先遣其子孝友陈请。诏本路帅司阅旧制以闻，给孝友钱三百贯，俾还听进上。

十五年，杨进颙复求入贡。

按《本纪》不载　。按本传：十五年，杨进颙复求入贡，以武冈军不时敦遣为言。诏本路帅司阅实应袭人姓名来上，并促进颙入觐。四月，广南东路提刑黄应南言：“溪峒巡检、尉砦官不严守备，纵民与猺交通，恐启边衅。乞诏有司申严法令，俾帅臣、监司常加觉察。” 宰臣以为沿边互巿，恐不宜禁绝。帝曰：“往年禁西夏互巿” ，遂至用兵，可令帅司裁决。前知全州高楫言：“猺人今皆微弱，不敢先侵省地，砦官每纵人深入，略其财物，遂致乘间窃发。宜诏与溪峒接壤州郡毋侵猺人，庶使边民安业，以广陛下柔远好生之德。” 帝从其言，诏守臣一遵成法，务在抚绥。

二十四年，禽杨正修及其弟正拱，斩之。

按《本纪》，二十四年三月壬申，杨再修复寇边，前军统制李道讨平之，禽再兴及其子正修，正拱槛送行在按本传：二十四年，禽杨正修及其弟正拱，送行在所鞫治，斩之。初，正修侍其父再兴入觐，献还省民疆土，遂命以官。建炎后，与弟正拱率九十团峒猺人出武冈军，纵火杀掠民财为乱。绍兴间，潭州帅司尝招徕之，后复作乱，屡抗官军，至是伏诛。

二十八年七月，杨进京等复求入贡。

按《本纪》不载　。按本传：二十八年七月，杨进京等复求入贡。诏以道远慰谕之，优其赐予。隆兴初，右正言尹穑言：“湖南州县多邻溪峒，省民往往交通猺人，擅自易田，豪猾大姓或诈匿其产猺人，以避科差。内亏国赋，外滋边患。宜诏湖南安抚使表正经界，禁民毋质田猺人诈匿其产猺人者论如法，仍没入其田，以赏” 告奸者。田前卖入猺人，俾为别籍，毋遽夺，能还其田者，县代。

“给钱偿之。” 帝从其言。

孝宗乾道元年，宜章峒贼李金等复作乱，遣兵讨捕之。

按《本纪》云云　按本传：“乾道元年，宜章峒贼李金陷郴州，焚桂阳军，州将弃城遁衡州调常宁县兵救之，弗克。世忠峒李昂霄者，率壮丁御贼，民恃以安。湖南提举常平郑丙请发鄂渚军讨贼，平之。昂霄以功补承节郎，管辖衡州常宁县溪峒，及官其子当年俾后得袭职。”

三年，靖州界猺人作乱，诏荆、鄂驻札会屯戍官合击之。

按《本纪》不载　按本传：三年，靖州界猺人姚明教等作乱，诏荆鄂驻札明椿选将，率精锐千人，会屯戍官合击之，能立功者有厚赏。八月，诏平溪峒互市盐米价听民便，毋相抑配。其猺人岁输身丁米务平收，无取羡馀及折输钱，违者论罪。十一月南郊礼成，诏以缘边溪峒州县失于拊循，致怀反侧，或逃窜山谷，其在“赦恩以前，并加宽宥。能复业者罪，一切置不问。互市如故，悉听其便。守臣常加抚问，以称绥远之意。”

四年二月，诏“禁沿边奸人毋得越逸溪峒，诱致蛮獠，以侵内地。”

按《本纪》不载　。按本传，四年二月，诏湖南北、四川、二广州军，应有溪峒处，务先恩信绥怀，毋弛防闲，毋袭科扰，毋贪功而启衅。委各路帅臣监司常加觉察。是月，诏禁沿边奸人毋越逸溪峒，诱致蛮獠侵内地，违者论如律，其不能防闲致越逸者亦罪之。湖广总领周嗣武言边事如二年四月之诏，帝嘉纳之。是岁，田彦古死，子忠佐袭职，授银青光禄大夫、检校散骑常侍、“知《溪峒安化州》、兼监察御史、飞龙骑尉。”

六年辛丑，沅州猺人相仇杀孙叔杰，出兵击之按《本纪》，“六年辛丑，沅州猺人相仇杀守臣，孙叔杰出兵击之，失利。猺人进迫州城，安抚司谕解之，叔杰寻抵罪。” 按本传：“六年，卢阳西据獠杨添朝寇边，知沅州孙叔杰调兵数千讨之，败绩，死者十七八。初，猺人与省户交争，杀二人死，叔杰辄出兵破其十三栅，夺还所侵” 地，于是猺人相结为乱。诸司请调常德府城兵三百人益官兵三千人，合击讨之，宰臣虞允文奏曰：“蛮夷为变，皆守臣贪功所致。今猺人仇视守臣，若更去叔杰，量遣官军，示以兵威，徐与盟誓，自可平定。” 帝允其奏，俾叶行代叔杰开示恩信，谕以祸福，遂招降之，边境悉平。前知武冈军赵善榖言：“武冈与湖北、广西邻壤，为极边之地，溪峒七百八十馀所，七峒隶绥宁县，五溪峒隶临江县。绍兴三十年，减冗员，改县为临口砦。然五峒之猺，俗尤犷悍，衅生毫发，则操戈相仇，砦官不能为轻重。况本军巡防砦栅，惟真良三门、兵溪、香平有土军可备守御，馀有官无兵，其阙硖、武阳等砦设巡检二员，徒费廪禄。以臣所知，宜复临《口砦》为县，则猺蛮易于制服；汰去冗员，则官廪亦无虚费。实边郡之利也。”

七年，辰州章才邵奏“岁增给民钱一万” ，诏详议以闻。

按《本纪》不载　。按本传：七年，前知辰州章才邵上言，“辰之诸蛮与羁縻、保静、南渭、永顺三州接壤，其蛮酋岁贡溪布，利于回赐，颇觉驯伏。” 卢溪诸蛮以靖康多故，县无守御，犵狑乘隙焚劫。后徙县治于沅陵县之江口，蛮酋田仕罗、龚志能等遂雄据其地。沅陵之浦口，地平衍膏腴，多水田，顷为猺蛮侵掠，民皆转徙，而田“野荒秽，会守倅无远虑，乃以其田给靖州犵狑杨姓者，俾佃作而课其租，所获甚微。杨氏专其地将二十年，其地当沅、靖二州水陆之冲，一有蛮隙，则为害不细。臣谓宜预为之备。” 靖康前，辰州每岁蒙朝廷赐钱七万贯，䌷绢布共八千一百疋，绵一万七千两。是时，本州厢禁军一千四百馀人，沿边一“十六砦土兵六百馀人，皆可赡给。其后中外多故，今岁赐止得一万二千缗，而本州财复匮乏，无以充召募之费；禁军止二百一十馀人，诸砦土兵止一百五人，甚至砦官有全无一兵而徒存虚名者，其于边防，岂可不为深虑！若岁增给民钱一万，俾本州募强壮禁军或效用二百人，分屯泸溪等处，以防诸蛮，庶使边患永消，可免异时调遣之费。” 书奏，诏湖北帅臣评议以闻。是年，申严边民售田之禁，守令不能奉法者除名，部刺史常加纠察。

八年，陈乂疏言“蛮獠不时窃发，宜重守臣之选。” 上从之。

按：《本纪》不载　。按本传：八年，知贵州陈乂上疏。

言：“臣前知靖州时居蛮夷腹心，民不服役，田不输赋，其地似若可弃，然为重湖、二广保障，实南服之要区也。或控制失宜，或金榖不继，或兵甲少振，蛮獠则乘时窃发，勤劳王师，朝廷当重守臣之选。崇宁初，戍兵三千人。建炎以来，每于都统司或帅司摘兵二千人，以备屯戍。其凶悍者，以州郡不能制，遂慢守臣，反通猺蛮以挠编民，州郡非白主帅不敢治，比得报巳晚矣。故戍兵肆其恶，一旦有警，复安能为用？臣以为宜听守臣节制为便。” 帝嘉其言，复问左右曰：“靖隶湖北，今闻仰给广西，何也” 赵雄对曰：“靖州本溪峒，神宗时刱为诚州，元祐间废，寻复为军。徽宗朝始改靖州，与桂府为邻，故令广西给其金谷之费。近岁漕司匮乏，乃责办诸州，以故不能如约。宜复旧制，俾广西漕臣如期馈运，靖州屯戍官兵听守臣节制，于事为便。” 帝从之。

十年，全州上言，“宜徙闲地巡检兵，及分遣士卒屯诸溪。”

按《本纪》不载　。按本传：十年四月，全州上言：“本州密迩溪峒，边民本非奸恶，其始朝廷禁法非不严密，监司州郡非不奉行，特以平居失于防闲，故驯致其乱。又兼溪谷山径非止一途，如静江、兴安之大通墟、武冈军之新宁盆溪及八十里山、永州之东安，皆可以径达溪峒，其地绵亘郡邑，非一州得专约朿，故游民恶少之弃本者，商旅之避征税者，盗贼之亡命者，往往由之以入，萃为渊薮，交相鼓扇，深为边患。如武冈军再兴，桂阳、陈峒相继为乱，实原于此。为今计者，宜徙闲地巡检兵及分遣士卒屯诸溪谷山径间，俾湖南北、广西帅宪总其役，庶几事权有归，号令可行也。”儒林郎李大性上言：“比年猺蛮为乱，边吏虑妨赏格，往往匿不以闻，遂致猖獗，使一方民命寄于猺人之手，诚可哀悯。近如梁牟等寇沅州，劫墟市，杀戮齐民，州县告急于两月之后。比调官军讨捕，俘降其贼，而人之被害巳酷矣。宜戒州县，或遇猺人窃发，画时以闻，违者论罪。仍命监司、帅臣常加觉察，庶几先事备御，俾猺人亦知畏惧不敢。”轶以伤吾民也。十一年，禁民毋质猺人田。

按《本纪》不载　。按本传：十一年，诏给事中、中书舍人、户部长贰同敕令所议禁民毋质猺人田，以夺其业，俾能自养，以息边衅。从知沅州王镇之请也。沅州生界犵狑副峒官吴自由子三人货丹砂，麻阳县巡检唐人杰诬为盗，执之送狱。自由率峒官杨世禄等谋为乱，帅司调神劲军三百人及沅州民兵屯境上，声言“进讨” ；先遣归明官田思忠往招抚之，以孔目官为质。世禄等既盟，自由取其三子以归。

宁宗嘉泰三年壬午，置湖南溪峒总首。

按《本纪》云云　按本传：嘉泰三年，前知潭州、湖南安抚赵彦励上言，“湖南九郡皆接溪峒，蛮夷叛服不常，深为边患，制驭之方，岂无其说臣以为宜择素有知勇为猺人所信服者，立为酋长，借补小官，以镇抚之。况其俗习嗜欲，悉同猺人，利害情伪莫不习知，故可坐而制服之也，五年之间，能立劳效，即与补正，彼既荣显其身，取重乡曲，岂不自爱，尽忠公家哉？所谓捐虚名而收实利，安边之上策也。” 帝下其议。既而诸司复上言：“往时溪峒设首领、峒主、头角官及防遏指挥等使，皆其长也。比年往往行贿得之，为害滋甚。今宜一新蛮夷耳目，如赵彦励之请，所谓以蛮夷治蛮夷，策之上也。” 帝从之。

嘉定元年，郴州黑风峒猺人罗世传作乱，招降之。

按《本纪》云云　按本传：“嘉定元年，郴州黑风峒猺人罗世传寇边，飞虎统制边宁战没江西，湖南惊扰，知隆兴赵希怿、知灏州史弥坚共招降之。”

二年，黑风峒李元砺作乱，工部侍郎王居安擒获之，溪峒平。

按《本纪》，“十一月，郴州黑风峒寇李元砺作乱，众数万，连破吉、郴诸县” ，诏遣荆、鄂、江、池四州军讨之。按本传：“二年，李元砺、罗孟二寇江西，攻破龙泉县，李再兴战败，死之。江州驻札都统制赵选亦战死。” 初，吉州获贼长七人系狱，土豪黄从龙为贼画策，赂吉守李𬘡，得纵还，贼遂无所忌。有候押队者，领兵戍龙泉境上，元砺复用从龙计，椎牛酾酒以犒官军，贼至，官军皆醉，狼狈散走。寇“之初起甚微，贼伺知议论不一，故玩侮官军。方江西力战则求降湖南，湖南战则求降江西，牵制王师，使不得相应援。” 其后命工部侍郎

王居安知豫章，擒获之，溪峒略平。

五年，臣僚上《备猺蛮策》。

按《本纪》不载　按本传：五年臣僚上言，“辰、沅、靖等州旧尝募民为弓弩手，给地以耕，俾为世业。边陲获保障之安，州县无转输之费。比年多故，其制寖弛，猺蛮因之为乱，沿边诸郡悉受其害。比申朝廷，调兵招捕，旷日持久，蛮夷习玩，成其猖獗之势。其如杨晟台、李全、姚明教、罗孟二、李元砺、陈廷佐之徒，皆近事之明验” 也。为今计者，宜讲旧制，“可纾馈饷之劳而得备御之实，其安边息民之长策欤。”

七年，奏“敕湖广监司檄诸郡，仍命峒丁计口给田，毋废旧制。”

按《本纪》不载　按本传：七年，臣僚复上言，“辰、沅、靖三州之地，多接溪峒，其居内地者谓之省民熟户山猺峒丁乃居外为捍蔽。其初匿处详密，立法行事，悉有定制。峒丁等皆计口给田，多寡阔狭，疆畔井井擅鬻者有禁，私易者有罚。一夫岁输租三斗，无他繇役，故皆乐为之用。边陲有警，众庶云集，争负弩矢前驱，出万死不顾。比年防禁日弛，山猺峒丁得私售田，田之归于民者，常赋外复输税，公家因资之以为利，故谩不加省。而山猺峒丁之常租仍虚挂版籍，责其偿益急，往往不能聊生，反寄命猺人，或导其入寇，为害滋甚。宜敕湖广监司檄诸郡，俾循旧制毋废，庶边境绥靖而远人获安也。”

元

世祖至元二十五年冬十月，请以汉人为达鲁花赤军，从之。

按《元史本纪》：“冬十月，湖广省言，左右江口溪峒蛮獠，置四总管府，统州县洞百六十，而所调官畏惮瘴疠，多不敢赴，请以汉人为达鲁花赤，军官为民职，杂土人用之。” 就拟夹谷三合等七十四人以闻，从之。

二十九年，辰州蛮叛，秃忽鲁讨平之。

按《本纪》云云　，按《秃忽鲁传》，至元二十九年，辰州蛮叛，世祖命讨之，尝曰：“汉兵贵练乃可用也。” 遂使军士习弩，果以此获胜。

顺帝至元　年，麻阳苗叛，主簿田德明平之。按《本纪》及《府志》同。

明

太祖洪武十八年，上黄峒蛮叛，汤和讨平之按《辰州府志》：“洪武十八年，上黄峒蛮吴面儿叛，上命汤和讨之，吴面儿大惧深遁，于是湖耳等十长官司相继出降，凡杀贼三千人，俘获无筭。” 英宗正统十四年，清水红苗来寇。

按《府志》，“十四年清水红苗来寇，官民庐舍悉毁，民多窜伏山谷。”

宪宗成化二年，成步苗及黔阳苗俱入寇，伤残甚多。

按：《辰州府志》云云。

十六年，麻阳县苗入寇，毁县治。

按：《麻阳县志》云云。

武宗正德四年，沉禾溪蛮向虎作乱。

按：《麻阳县志》云云。

世宗嘉靖　年，诸苗保聚蜡尔山，守臣讨之，不克。

按《辰州府志》：“先是，筸子坪土官田兴爵以罪系辰州狱，诸苗赂吏，以计脱焉。爵返求索，淫虐诸苗妻女。苗怒逐之，毁其公署，遂叛，引镇溪、铜仁诸苗骚然，共保蜡尔山。守臣讨之，不能定。帝起万镗为提督副都御史，开府辰州，令相机抚剿，征诸路土汉兵讨之不克。复用镇溪指挥田应朝为巡捕，乃诱致苗帅龙某者” 来见。镗执以奏闻，诛之，复官其魁。龙、许保湖，苗稍贴。然贵州苗尚观望，镗遂请班师。未几，龙许保、吴黑苗复倡乱，焚劫州县。戊申，复以张岳为右佥都御史抚剿之，仍开府辰州。

十九年麻阳县苗叛

按：《辰州府志》云云。

二十三年，苗乱，两省杀掠甚惨。

按：《麻阳县志》云云。

二十九年，麻阳苗复叛，大兵讨之。

按：《辰州府志》云云。。